U-I-176/10, Up-958/10
Natisni
Opravilna št.:
U-I-176/10, Up-958/10
Datum odločitve:
29. 4. 2011
ECLI:
ECLI:SI:USRS:2011:U.I.176.10
Akt:
Ustavna pritožba zoper sodbo Upravnega sodišča, Oddelka v Mariboru, št. U 119/2008 z dne 2. 6. 2010

Zakon o Kmetijsko gozdarski zbornici Slovenije (Uradni list RS, št. 69/04 – uradno prečiščeno besedilo, in 26/08) (ZKGZ), 8. čl, 9. čl., 22. čl., 23. čl., 25.a čl. in 25.b čl.
Izrek:
Ustavna pritožba zoper sodbo Upravnega sodišča, Oddelka v Mariboru, št. U 119/2008 z dne 2. 6. 2010, se zavrže.

Pobuda za začetek postopka za oceno ustavnosti 8., 9., 22., 23., 25.a in 25.b člena Zakona o Kmetijsko gozdarski zbornici Slovenije (Uradni list RS, št. 69/04 – uradno prečiščeno besedilo, in 26/08) se zavrže.
Evidenčni stavek:
Če izpodbijane zakonske določbe ne učinkujejo neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS.
Geslo:
1.4.4 - Ustavno sodstvo - Postopek - Izčrpanost pravnih sredstev.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.21 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ugotovitev, da je bil predpis.
Pravna podlaga:
Člen 25.3, 55.b.1.5, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Jože Korpič, Petrovci
Datum vloge:
21. 7. 2010
Vrsta odločitve:
sklep
Vrsta rešitve:
zavrženje
Dokument:
US29430
Dokument v PDF obliki:
U-I-176-10, Up-958-10.pdf
124 KB
Prenesite datoteko
U-I-176/10-9
Up-958/10-6
29. 4. 2011
S K L E P
Ustavno sodišče je v postopkih za preizkus pobude in ustavne pritožbe Jožeta Korpiča, Petrovci, na seji dne 29. aprila 2011
sklenilo:
1. Ustavna pritožba zoper sodbo Upravnega sodišča, Oddelka v Mariboru, št. U 119/2008 z dne 2. 6. 2010, se zavrže.
2. Pobuda za začetek postopka za oceno ustavnosti 8., 9., 22., 23., 25.a in 25.b člena Zakona o Kmetijsko gozdarski zbornici Slovenije (Uradni list RS, št. 69/04 – uradno prečiščeno besedilo, in 26/08) se zavrže.
Obrazložitev
1. Pritožnik izpodbija v izreku navedeno sodbo Upravnega sodišča. Hkrati z ustavno pritožbo vlaga pobudo za začetek postopka za oceno ustavnosti 8., 9., 22., 23., 25.a in 25.b člena Zakona o Kmetijsko gozdarski zbornici Slovenije (v nadaljevanju ZKGZ). Zatrjuje kršitve 2., 14., 22. in 33. člena Ustave, smiselno pa tudi kršitev drugega odstavka 42. člena Ustave. Posameznih kršitev Ustave pritožnik podrobneje ne obrazloži. Njegov poglavitni očitek pa je, da je kot solastnik kmetijskega zemljišča v neenakopravnem položaju pri odmeri zborničnega prispevka v primerjavi s tistimi nosilci kmetijske dejavnosti, kjer je lastnik kmetijskega zemljišča le ena oseba.
2. Ustavno sodišče je ustavno pritožbo zavrglo, ker pravna sredstva niso izčrpana (1. točka izreka). Razloge za takšno odločitev je Ustavno sodišče sprejelo v sklepu št. Up-2394/07 z dne 18. 12. 2007 (Uradni list RS, št. 122/07, in OdlUS XVI, 122).
3. Pobudo za začetek postopka za oceno ustavnosti oziroma zakonitosti predpisa lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma njegov pravni položaj.
4. Izpodbijane določbe ZKGZ ne učinkujejo neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnik je ustavno pritožbo sicer vložil, vendar jo je Ustavno sodišče zaradi neizčrpanja pravnih sredstev zavrglo. Iz razlogov, navedenih v citiranem sklepu, pobudnik ne izkazuje pravnega interesa za začetek postopka za oceno ustavnosti izpodbijanih določb. Zato je Ustavno sodišče pobudo zavrglo (2. točka izreka).
5. Ustavno sodišče je sprejelo ta sklep na podlagi pete alineje prvega odstavka 55.b člena in tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat, Jože Tratnik in Jan Zobec. Sklep je sprejelo soglasno.
dr. Ernest Petrič
Predsednik
zanj
mag. Miroslav Mozetič
Podpredsednik